I. Štefanec, poslanec: (2008-10-21):
Dôchodková reforma je jednou z podstatných a nevyhnutých reforiem pre budúcnosť Slovenska. A čo sa týka demografického vývoja a predlžovania priemernej dĺžky života, tieto vyvolávajú potrebu zmien penzijných systémov vo väčšine európskych krajín. Počet ľudí v dôchodkovom veku rastie a násobne rastie aj pomer k ľuďom v produktívnom veku. O tom už tiež tu bola reč. Jedinou reálnou možnosťou, ako zabezpečiť ľuďom v súčasnom produktívnom veku dôchodky, je vytvorenie možnosti si na ne individuálne a transparentne nasporiť. Slovensko takúto podstatnú zmenu realizovalo a umožnilo tak občanom prejaviť svoju zodpovednosť za svoje príjmy v dôchodkovom veku. Dôkazom, že občania pochopili výhodnosť týchto zmien je ich účasť v druhom pilieri. Občania boli strašení, boli a sú vyháňaní z druhého piliera, ale o svoje úspory sa zatiaľ stále nemusia báť, pretože vieme, že peniaze sú oddelené od majetku správcu a štátny dozor vykonáva Národná banka Slovenska. Je to skutočne najprísnejšie kontrolovaný sektor finančného trhu. Dámy a páni, vládna koalícia už presadila raz otvorenie druhého dôchodkového piliera v tomto volebnom období. Po skončení tohto obdobia sa dušovali aj predseda vlády, aj pani ministerka, že už tomu tak nebude. Pamätáme sa na ich vyjadrenia, keď odmietali opätovné otvorenie. Dnes sme konfrontovaní s inou situáciou, ktorú začal na platforme sociálneho výboru generálny riaditeľ Sociálnej poisťovne pán Muňko svojím výrokom, že druhý dôchodkový pilier sa bude musieť otvoriť. Povedal to 9. septembra 2008. Napriek tomu viackrát nielen zo strany opozície, ale zo strany nezávislých analytikov či zo strany guvernéra Národnej banky Slovenska sme viackrát počuli vyjadrenia o tom, že by bolo dobré nevnášať do systému žiadne zmeny. A deficity Sociálnej poisťovne má aj podľa guvernéra Národnej banky financovať vláda zo štátneho rozpočtu. Ako doslova povedal, deficit by mal sanovať štát, a nie sporitelia. Vláda by mala využiť situáciu, že vysoký ekonomický rast prihráva štátnemu rozpočtu viac peňazí z daní ako po iné roky. Vieme, ako to bolo povedané, je to o 130 miliárd viac v budúcom roku ako v roku 2006. Téma dôchodkového sporenia určite nie je nová. Dovolím si pripomenúť, že dvakrát sme predložili ústavný zákon o ochrane dôchodkov a dvakrát ho vládna koalícia zmietla zo stola. Dokonca sme zorganizovali petíciu, aby sa neprijímali zmeny zhoršujúce postavenie dôchodcov, aby sa nepresadzovali zmeny v druhom pilieri v neprospech sporiteľov. Za niečo viac ako dva týždne sa k tejto petícii pripojilo 130-tisíc podpisov. Doteraz v histórii Slovenska nebola taká úspešná petícia za taký krátky čas zorganizovaná. Ani to nebol dôvod, prečo by sa tým mala vládna koalícia zaoberať. Aj túto petíciu, ako vieme, ste, dámy a páni z vládnej koalície, zmietli zo stola, teda ignorovali vôľu občanov. Čo sa týka súčasnej situácie, vieme, že sme konfrontovaní so svetovou finančnou krízou, ktorej dôsledky sú zatiaľ neznáme.  Preto ma veľmi prekvapilo vaše odmietnutie návrhu, ktorý som dával dnes v snemovni, aby vláda predstavila svoje návrhy na zmiernenie dôsledkov finančnej krízy na Slovensko. My totiž svoje návrhy sme predstavili a sme pripravení o nich diskutovať a radi by sme si vypočuli aj návrhy zo strany vlády. Dovolím si vám pripomenúť, že náš ochranný plán rastu, ktorý podporuje rozvoj, aktivitu, stabilitu a trend nezadlžovania krajiny, má osem konkrétnych opatrení. Tým prvým je zvýšenie odpočítateľnej položky na šesťnásobok priemernej mzdy. Druhým opatrením je zníženie rovnej dane z 19 na 16 % od 1. januára 2009. Ďalším opatrením sú daňové odvodové prázdniny pre nových živnostníkov počas doby dvoch rokov. Ďalším opatrením je zvýšenie materskej dovolenky na 100 % čistej mzdy pre matky počas doby jedného roka. Ďalej je to práca pre dlhodobo nezamestnaných a medzitrh práce, ktorý, ako vieme, spočíva v tom, ak si niekto nájde prácu za mzdu nižšiu, ako je minimálna mzda, tak štát mu rozdiel doplatí a takáto situácia je výhodnejšia aj pre štát, aj pre dotyčného. Zlúčenie výberu daní a odvodov určite nie je nové opatrenie. Začala tento projekt už minulá vláda. Bohužiaľ, súčasná ho len odložila na ďalšie volebné obdobie a sme presvedčení, že keď by sa k nemu vrátila, a keď by zefektívnila systém daní odvodov, tak cieľom a dôsledkom tohto projektu by bolo viac peňazí a lepší výber odvodov, ale aj zníženie nepriamych nákladov a úspory na strane aj štátu, aj platiteľov. A je to ďalší predpoklad, jeden zo základných predpokladov pre zníženie odvodov v budúcnosti. Ďalším opatrením je zefektívnenie verejnej správy. Nemyslíme len reštrukturalizáciu orgánov verejnej správy, ale aj efektívnejšie verejné obstarávanie, napríklad už svetoznámy tender s elektronickým mýtom. V neposlednom rade pri prerozdelení investičných stimulov na stredné a východné Slovensko máme diametrálne iný názor. Vláda navrhuje investičné stimuly na budúci rok za 50 miliónov eur rozdeliť tak, že s výnimkou jedného projektu všetky investičné stimuly idú na západné Slovensko. My sme toho názoru, že treba podporiť práve rozvoj na strednom a východnom Slovensku. Dámy a páni, snaha vlády o ochranu ľudí nie je úprimná. Ak by to vláda myslela vážne, tak určite by si nenaplánovala minutie peňazí, ktoré od ľudí získala. Namiesto opatrení pre rast chcete len ukradnúť ľuďom úspory z ich osobných účtov a prejesť ich za jeden rok. Je to nielen účelové, ale aj nezodpovedné a bezcharakterné. Preto mi dovoľte, aby som podľa § 73 písm. b) navrhol, že Národná rada nebude pokračovať v rokovaní o tomto návrhu zákona. Ďakujem vám pekne. (Potlesk.)